0%-alkoholvlak gaan nie padsterftes laat afneem | Maroela Media
Voorgestelde wetgewing dat motoriste geen alkohol mag gebruik nie, gaan nie die resultate oplewer wat die regering verwag nie en gaan onskuldige motoriste onnodig kriminaliseer.
Dit is die mening van die Outomobiel-Assosiasie (AA) in reaksie op die Wysigingswetsontwerp op Nasionale Padverkeer.
Die wysigingswetsontwerp het ten doel om die wettige bloedalkoholvlak vir motorbestuurders tot nul te verlaag. Die wettige perk is tans 0,05 g/100 ml.
Die Padverkeersbestuurskorporasie het in Augustus gesê dronkbestuur jaag die regering jaarliks 'n geraamde R18,2 miljard uit die sak en dat ongeveer 27,1% van alle noodlottige ongelukke in die land weens dronkbestuur plaasvind.
Die AA meen egter die verlaging van die wettige perk na nul gaan nie die probleem oplos nie.
"Dit gaan motoriste net sagte teikens maak vir verkeersbeamptes. Onskuldige motoriste, wat byvoorbeeld medisyne gebruik wat moontlik 'n klein hoeveelheid alkohol bevat en wat geen uitwerking op hul bestuursvermoë gehad het nie, gaan gekriminaliseer word."
Die AA sê hoewel Suid-Afrika se huidige wettige perk nie naastenby in ooreenstemming met internasionale standaarde is nie, vereis die krisis op die land se paaie 'n veel strenger aanslag. Die AA stel voor dat die perk van 0,05 tot 0,02 verlaag word, 'n vlak wat in talle ander lande geld.
Die organisasie sê belangrike stappe tot gedragsverandering moet ook gedoen word eerder as om bloot veranderinge aan wetgewing te maak.
"Meer intensiewe en voortdurende fokus op nasionale padveiligheidsopvoeding, strenger afdwinging van bestaande wetgewing en groter bewusmaking van die gevare van dronkbestuur moet aan die orde van die dag wees."
Die organisasie is ook van mening dat mense wat drink en bestuur nie hul gedrag gaan verander nie en omdat daar geen gevolge is nie, is hulle bereid om die kans te waag om gevang te word.
"Ons moet op 'n plek kom waar motoriste bang is om te drink en te bestuur."
Die AA sê hy sal voor die sperdatum (20 November) op die voorgestelde wysigings kommentaar lewer en voorleggings aan die parlement oorhandig.
2 sterf in Philippi-brande
Ek is ten gunste van die wetgewing, as jy iewers heen op pad is as bestuurder is jou funksie om nugter en wakker te wees om veilig by jou bestemming aan te kom. As y 'n drankie wil geniet, bly by die huis, ry saam iemand, slaap oor, dit kan tog nie so moeilik wees om reelings te maak.
As die bestaande wetgewing net toegepas word sal dinge aansienlik verander. Dit help nie om aan te hou wetgewing skep en dit word nie toegepas nie!
Hierdie is weer n money making idee… Hoe op met korrupsie, doen regte lisensie toets evalueering, en beheer Taxi's en trokke… Sonder om lellik te wees ou CR se "our people" kan maar net nie bestuur nie.. Wetteloosheid lei to pad ongelukke..
Ek sal ses biere drink en nog steeds minder twak kwytraak as min. Mbalule wat geen bier gedrink het nie.
Ek wens die mense kry dit in hulle koppe in om nie te ry en te bestuur nie! Dis juis deur sulke mense wat ons nie drinkers in gevaar stel. Sluit maar toe as hulle drink en bestuur klaar.
Dis juis oor 'n dronk trok bestuurder dat ek op 22 al 'n rug operasie gehad het en 'n paar jaar later 'n nek operasie… Daai man het my hele lewe verwoes